ועדת הכספים, כנסת 18, פרוטוקול מספר 160, 2009-09-23 12:20

משה גפני: אני פותח את ישיבת ועדת הכספים.

יעקב אדרי: אחרי שינויים בתקציב המדינה.

יעקב אדרי: זה מוזר.

משה גפני: ממש לא מוזר.

יעקב אדרי: ישר אחרי אישור התקציב.

משה גפני: ודאי.

משה גפני: זה ילך ויגבר בגלל התקציב הדו-שנתי.

משה גפני: ההעברות התקציביות, המסות האלה, אלה העברות שהיו מוכנות מראש, אלה העברות שאין בהן שום מוזרות.

טמיר כהן: נכון.

יעקב אדרי: אפשר לראות את ההעברות?

טמיר כהן: עכשיו מחלקים אותן.

משה גפני: למשל, למשרד האוצר נודע שיש היום ישיבת ועדה והוא מכין מהר את ההעברות, דברים שמוכנים אצלם קודם.

משה גפני: גם אני לא יודע הרבה קודם על ההעברות אלא ממש לפני הוועדה אני יושב עליהן.

אמנון כהן: אפשר לקבוע שהן יועברו אלינו 24 שעות לפני הישיבה.

משה גפני: אתה תסכים שנחכה 48 שעות עם העברה של הסכם קואליציוני של ש"ס שהגיעה הבוקר?

אמנון כהן: כן.

משה גפני: אני לא אסכים.

יצחק וקנין: צודק היושב-ראש.

יצחק וקנין: לא נעכב שום דבר.

ציון פיניאן: אדוני היושב-ראש, בנושא הזה של ההעברות כמו מתנ"סים, הן לא פחות חשובות מהעברות אחרות.

יעקב אדרי: בהתייחס לסעיף הקודם, יש כאן העברות של משרד הביטחון.

יעקב אדרי: יש לך כאן הזדמנות מצוינת לגבי מיגון האוטובוסים כי יש כאן העברות של משרד הביטחון.

משה גפני: תכף נראה.

יעקב אדרי: לדעתי זאת הזדמנות מצוינת לגמור את הסיפור הזה.

ציון פיניאן: הסכמים חייבים לכבד.

משה גפני: פנייה מספר 53 ו-54 – משרד הביטחון

יאיר פינס: מדובר ב-4 מיליון שקלים שמועברים לתקציב הביטחון, שונות.

יאיר פינס: דברי הסבר מפורטים יימסרו בוועדה לשירותים חשאיים.

יעקב אדרי: בסדר.

ציון פיניאן: בכל ישיבה המילה שונות היא החשובה ביותר.

משה גפני: אנחנו נאשר את ההעברה הזאת.

משה גפני: אני מקווה שהחברים יתמכו.

משה גפני: אתה הרפרנט?

יאיר פינס: נכון.

משה גפני: היה קודם דיון על מיגון הניוד ביהודה ושומרון, מיגון כלי רכב, בעיקר ה-ואנים שלוקחים את הילדים של החינוך והחינוך המיוחד.

משה גפני: מתברר שמשרד הביטחון לא דרש בדיונים עם האוצר את המיגון הזה.

משה גפני: זאת אומרת, זה כסף שהוא צריך להעביר בגלל שאת כלי הרכב עצמם מממן משרד החינוך, ונדמה לי שגם משרד התחבורה בעניין, אבל את המיגון מממן משרד הביטחון ומשרד הביטחון לא דרש את זה.

משה גפני: הוא קיבל בין 2 ל-3 מיליארד שקלים תוספת.

יאיר פינס: 2,7 מיליארד שקלים.

משה גפני: אבל הוא לא דרש את זה אפילו.

משה גפני: מה שקרה זה שעד לרגע זה אין בעצם את התקציב לנושא במשרד הביטחון שהוא כאילו לא בעניין.

משה גפני: החברים כאן דיברו על עיכוב העברות של משרד הביטחון על מנת שייתנו פתרון כי לא יכול להיות מצב שפיקוד העורף אומר שחייבים את המיגון מאחר שמדובר בפיקוח נפש וסכנה לחיי הילדים, אבל מצד שני לא מתקצבים את זה.

משה גפני: נאמר כאן במהלך הדיון לעכב תקציבים של משרד הביטחון עד שימצאו לעניין הזה פתרון.

אמנון כהן: אולי הוא מסכים לעכב.

משה גפני: אפילו אם הוא מסכים.

משה גפני: זה לא רלוונטי.

משה גפני: אנחנו לא תלויים בו.

משה גפני: אני רק מעלה את העניין כיוון שהוא מייצג את משרד האוצר לגבי משרד הביטחון.

משה גפני: יוצא מכתב למנכ"ל משרד ראש-הממשלה ולמנכ"ל משרד הביטחון בו אנחנו דורשים פתרון או תשובה תוך שבוע.

משה גפני: אם התשובה לא תהיה משביעת רצון – היות שאתה רפרנט לעניין של תקציב הביטחון – תיזהרו עם הפניות לוועדה.

משה גפני: לנו לא נעים לעכב פניות של משרד הביטחון, בכל אופן אנחנו מדברים ויש חלקים שהם חסויים, ואנחנו לא יכולים לשחק עם העניין הזה יותר מדי, אבל יגיע שלב בו אנחנו נתעצבן והשלב הזה יכול לקרות בעוד שבוע.

משה גפני: אני מבקש שתעביר לממונים עליך.

משה גפני: אנחנו מדברים על פיקוח נפש כאשר אין לאף אחד מאתנו פה אינטרס פוליטי.

משה גפני: יש כאן דעות שונות לגבי כל המדיניות ביהודה ושומרון, אבל אין אחד מחברי הוועדה שיסכים למצב של אנדרלמוסיה כזאת במדינה מתוקנת.

משה גפני: מצד אחד המדינה אומרת שחייבים למגן ומצד שני אין תקציב.

משה גפני: כאשר מדובר בחיי אדם, אנחנו לא יכולים לשחק עם העניין הזה.

משה גפני: אני מבקש שתבהיר את זה לממונים עליך ובעוד שבוע אני מקווה שיהיה פתרון.

משה גפני: אם לא יהיה פתרון, יהיה כאן לא נעים בוועדה.

משה גפני: אנחנו מצביעים.

משה גפני: ה צ ב ע ה פנייה מספר 53 ו-54 – אושרה פה אחד פנייה מספר 56 – חוק חיילים משוחררים

יאיר פינס: שינויים בתקציב הקרן להכוונת חיילים משוחררים.

יאיר פינס: יש כאן שינויים פנימיים בשימושים של הקרן לסיוע נוסף.

יאיר פינס: זה דבר אחד.

משה גפני: מה זה סיוע נוסף?

יאיר פינס: בתוך הקרן לחיילים משוחררים יש תקציב של כ-90 מיליון שקלים בשנה שמיועדים להכשרה מקצועית ומכינות לחיילים שעומדים במבחנים.

משה גפני: זאת לא התוספת שדיברנו עליה כאשר אושר חוק ההתייעלות הכלכלית?

משה גפני: היה מדובר שיוסיפו להם אם הם יבצעו.

יאיר פינס: כן.

יאיר פינס: זה אותו תחום פעולה.

אמנון כהן: אז מה אתם עושים עכשיו?

יאיר פינס: שינויים פנימיים בתוך התקציב.

משה גפני: מוסיפים מה שדובר אז.

יאיר פינס: לא.

יאיר פינס: זאת לא תוספת.

אמנון כהן: רוצים לקחת מסעיף חשוב ולהעביר לסעיף פחות חשוב.

יאיר פינס: לא.

אמנון כהן: אחר כך זה לא יתבצע ויאמרו שלא היה ביצוע וייקחו את הכסף.

יאיר פינס: להפך, הפעולה הזאת היא כדי להגדיל את הביצועים.

משה גפני: אנחנו מצביעים.

משה גפני: ה צ ב ע ה פנייה מספר 56 – אושרה פה אחד פנייה מספר 105 – משרד התעשייה, מסחר והתעסוקה ביקשתי לא להביא.

משה גפני: מי נמצא כאן ממשרד התעשייה?

לידיה לזנס: אני מלשכת המדען הראשי.

לידיה לזנס: לנו יש פנייה מספר 131.

לידיה לזנס: אני לא מכירה את פנייה מספר 105.

משה גפני: אין רפרנט.

משה גפני: גם אם היה רפרנט, לא הייתי מביא את זה להצבעה.

משה גפני: אמרתי בישיבה הקודמת שאני רוצה ישיבה עם השר והמנכ"ל על כל הדברים שם.

משה גפני: פגיעה בחלשים.

אמנון כהן: אמרת שהשבוע יהיה דיון.

משה גפני: אמרתי, אז מה אם אמרתי?

משה גפני: יש שר ויש מנכ"ל, אנשים טובים דרך אגב.

משה גפני: לי יש זמן.

משה גפני: שיקבעו עכשיו ביום שישי, אני בא.

משה גפני: פוגעים בחלשים.

משה גפני: אני לא מבין למה מביאים את זה.

משה גפני: פנייה מספר 107-108 – תאגידי מים וביוב

אמנון כהן: גובים את היטל הבצורת?

תמי שור: התחילה גבייה בחלק מהישובים.

אמנון כהן: יש כאלה שלא מקיימים את החוק של מדינת ישראל?

ציון פיניאן: על פי מה שכתוב בעיתונים, זה מצטמצם.

יעקב אדרי: דרך אגב, בנושא חוק הבצורת.

יעקב אדרי: היה אצלי אדם מאוד רציני, שאני מאוד מעריך אותו, מושבניק, ואמר לי שמה שעשינו בחוק בנושא מושבים וקיבוצים, פשוט כדאי להם למכור מים כי זה רווח עצום.

יעקב אדרי: זה פשוט לא יאומן מה ששמעתי ממנו.

ציון פיניאן: על חשבון העירוניים.

יעקב אדרי: הדברים נאמרו לי על ידי אדם רציני.

משה גפני: פניתי לחבר הכנסת אופיר אקוניס כי אני רוצה צוות משותף, אבל ההיטל הזה יבוטל.

משה גפני: הוא יבוטל כי אנחנו לא יכולים לחיות אתו.

פניה קירשנבאום: כבר התחילו לגבות אותו.

משה גפני: בסדר, אבל אני אומר שהוא לא לאורך זמן.

תמי שור: לא יהיה מישהו מאושר מרשות המים אם ירד הרבה מאוד גשם וניתן יהיה לבטל את ההיטל.

משה גפני: רשות המים לא תבטל את ההיטל אם ירד הרבה גשם.

משה גפני: אנחנו מתפללים שירד הרבה גשם, אבל גם אם תהיה שנה רגילה, גם אז אמר פה מנכ"ל רשות המים שילכו לכיוון הזה.

משה גפני: מה רוצים בנושא תאגידי המים והביוב?

תמי שור: מדובר כאן על תקציב של רשות המים, על סדרה של פעולות שכולן קשורות לנושא הבצורת, מפעולות של ניטור, פעולות של תמיכה בפיתוח שמתבצע עכשיו גם לקליטת מים ממתקני התפלה וגם לפיקוח על עבודות כאלה, גם פעולות של הסברה, גם פעולות של חלוקת חסכמים לציבור במסגרת של חסכון במים.

תמי שור: סדרה שלמה של פעולות.

אמנון כהן: החסכמים האלה יחולקו לציבור?

תמי שור: כן.

משה גפני: פנו חברות בנושא חסכון מים בניאגרות.

משה גפני: אתם מכירים את זה?

משה גפני: דחו אותן.

משה גפני: שם החסכון הוא הרבה יותר גדול מהחסכמים.

משה גפני: את מכירה את זה?

תמי שור: מדובר במתקנים שונים שנבדקו אבל פרט לנושא של המתקן הדו-כמותי שום דבר לא אושר.

משה גפני: אבל הם היו אצלי והם הסבירו לי שכך נאמר להם, בגלל שמדובר על פי התקן רק על מתקן דו-כמותי, אבל הם טוענים – וזה הוכח – שהם עשו הסכם עם עשר עיריות ויש שם חסכון במים באופן דרמטי.

משה גפני: הם הראו לי את הנתונים.

משה גפני: הם היו בפגישה אצל יעקב לב, מנהל אגף חסכון מים אצלכם, והוא אמר שזה לא בתקן.

תמי שור: אני לא איש המקצוע.

משה גפני: גם אני לא.

תמי שור: כאשר בודקים אביזרי מים, יש מספר היבטים אותם בודקים לפני שמאשרים.

תמי שור: החלק הראשון באמת כאשר כמובן יש בזה חסכון במים, אבל אם המתקן פוגע בפעילות התקינה של המתקן, לדוגמה, באביזרים של אינסטלציה יש עניין של משרד הבריאות ולא תמיד משרד הבריאות מאשר כי חלק מההתקנים פוגעים בנושא הסניטרי.

תמי שור: יש מכלול שלם של שיקולים, ואם זה עדיין לא אושר, יכול להיות שזה בשלבים ויאושר.

משה גפני: אמרו להם, ואני ראיתי גם מכתב שהם קיבלו ממנהלת השלכה של אורי שני, שזה לא עומד בתקן.

משה גפני: זאת אומרת, זה עדיין לא אושר בתקן.

תמי שור: אני אומרת שיכולים להיות שני שלבים.

משה גפני: מה שאושר בתקן, זה דו-כמותי.

משה גפני: כדאי שתבדקו את זה כי מדברים כל כך הרבה על חסכון במים והם מביאים נתונים מוכחים.

תמי שור: אני אשמח אם תאשרו

משה גפני: אנחנו מצביעים.

משה גפני: ה צ ב ע ה פנייה מספר 107-108 – אושרה פה אחד פנייה מספר 122 – מס הכנסה שלילי

אורי גבע: הפנייה הזאת נועדה לשלוש מטרות כאשר הראשונה היא תשלום מס הכנסה שלילי, העברת תשלום בגין התשלומים לאזורי הפריפריה, כפי שנקבע בתוכנית ויסקונסין.

אורי גבע: אלה שינויים פנימיים ולכן אתם רואים את זה.

אורי גבע: השינוי השני הוא העברת 8 מיליוני שקלים החזרי מס לנציגויות זרות, כאשר זה מורכב מהחזר מע"מ לדיפלומטים והחזר ספציפי לשגרירות דרום קוריאה לגבי פטור ממסים בגין קניית קרקע בהרצליה.

אורי גבע: שגרירות דרום קוריאה קנתה קרקע בהרצליה ומקבלת החזר מס על קניית הקרקע.

משה גפני: היא קנתה קרקע בהרצליה?

אורי גבע: כן.

אורי גבע: לשגרירות.

משה גפני: על פי מה הם מקבלים את החזרי המס?

אורי גבע: זה בתיאום עם רשות המסים.

משה גפני: תיאום, בסדר, אבל על סמך מה?

משה גפני: זאת אומרת, הם יכולים לתת גם לי החזרי מס אפילו אם אני לא שגריר?

משה גפני: אני שואל מכוח מה הגיעו להסדרים עם השגרירות.

אורי גבע: אני לא מכיר את החוקים האלה לעומקם, אבל אני מכיר בזה שיש החזרי מס לדיפלומטים זרים בנוגע לפעילויות שונות שהם עושים ורשות המסים אישרה את זה.

משה גפני: אנחנו מצביעים.

משה גפני: ה צ ב ע ה פנייה מספר 122 – אושרה

אמנון כהן: הפנייה נוגעת לרבנים.

יאיר פינס: הפנייה הזאת נועדה לממן את הגירעון בשכר הרבנים בישובים הזמניים.

משה גפני: זה מה שהעלה חבר הכנסת אורי אריאל.

משה גפני: זה פותר את הבעיה?

משה גפני: זמנית זה פותר את הבעיה?

יאיר פינס: עד סוף השנה.

משה גפני: עד סוף 2009.

יאיר פינס: כן.

יאיר פינס: גם בשנה הבאה אנחנו נפתור את זה בתקציב על שינוייו.

יאיר פינס: זאת אומרת, בתקציב 2010 עדיין יש גירעון, אבל אנחנו נפנה לוועדה לתוספת בשנת 2010.

יאיר פינס: הנושא השני הוא 9 מיליון שקלים, הנתח הרגיל של משרד הרווחה מקבל כל שנה בעד הטיפול במפונים.

יאיר פינס: הנושא השלישי הוא 1.2 מיליון שקלים עבור פדיון קרקע שתשמש את מתקן טיהור שפכים בעין צורים, להקמת מגורי הקבע למפונים.

משה גפני: אנחנו מצביעים.

משה גפני: ה צ ב ע ה פנייה מספר 130 – אושרה פה אחד

לידיה לזנס: תקציב המדען הראשי.

לידיה לזנס: מדובר בסכום של 125 מיליון שקלים.

אמנון כהן: למה נועד הכסף?

לידיה לזנס: למימון התחייבויות חתומות.

אמנון כהן: הבנתי שאתם לא יכולים לאשר בגלל שאין את מפת העדיפויות לפיה הייתה צריכה להיות חלוקה אחרת.

לידיה לזנס: זה בעידוד השקעות הון ולא בלשכת המדען הראשי.

משה גפני: את הסגנית של עופר?

לידיה לזנס: כן.

לידיה לזנס: כאן מדובר בהקצאת מזומנים כנגד התחייבויות שהן כבר חתומות.

משה גפני: אם אנחנו מאשרים את זה, כל הגופים שאישרתם להם או שהגישו בקשות, יקבלו את הכסף?

לידיה לזנס: כל הגופים שכבר חתומים, יוכלו לקבל כספים כנגד הוצאות מחקר ופיתוח.

אמנון כהן: אני מבין שזה חשוב להם.

משה גפני: כאיש ציבור, זה גם חשוב לי.

משה גפני: ה צ ב ע ה פנייה מספר 131 – אושרה תמסרי דרישת שלום ממני למדען הראשי.

ליאור דוד-פור: זאת פנייה תקציבית לתשלום של 55 מיליון שקלים לעובדי בנק דיסקונט.

ליאור דוד-פור: ב-2006 ביצענו הפרטה חלקית של בנק דיסקונט ובמסגרת ההפרטה סוכם ששלוש שנים לאחר ההפרטה, אנחנו נשלם כ-55 מיליון שקלים לעובדי בנק דיסקונט.

אמנון כהן: שמעתי ששר האוצר רוצה להפריט בכלל את בנק דיסקונט.

ליאור דוד-פור: עכשיו כן.

ליאור דוד-פור: את החלק הנוסף.

ציון פיניאן: אני מתנגד.

ציון פיניאן: יש דברים יותר חשובים כמו המתנ"סים שעדיין כבר שלושה חודשים אתם לא מעבירים את ההעברות.

ציון פיניאן: לכן אני מתנגד לאשר את הפנייה הזאת.

אמנון כהן: אני מצטרף להתנגדות שלו.

משה גפני: מה אתה מבקש שנעשה?

ליאור דוד-פור: זה חלק מההסכם שנחתם.

משה גפני: הכל בסדר אבל יש לנו שתי אפשרויות.

פניה קירשנבאום: גם אני מצטרפת.

משה גפני: יש לנו אפשרות לא להביא את זה להצבעה ויש לנו אפשרות להביא את זה להצבעה וכל החברים יצביעו נגד.

משה גפני: מה אתה מבקש?

משה גפני: אנחנו עוברים לפנייה הבאה.

משה גפני: כמו שאמר חבר הכנסת ציון פיניאן, כולנו מצטרפים לעניין הזה.

משה גפני: היה סיכום לגבי המתנ"סים, היה סיכום, והמציאות היא שמשרד האוצר לא עומד בסיכום הזה.

ציון פיניאן: חבר הכנסת יעקב אדרי, גם הוא מצטרף.

משה גפני: יש כאן פנייה של משרד האוצר לבנק דיסקונט.

משה גפני: אומר חבר הכנסת פיניאן אומר שעד שלא מביאים את המתנ"סים, לא נצביע על זה.

יעקב אדרי: בהחלט.

יעקב אדרי: בשתי ידיים אני מאמץ את זה.

ליאור דוד-פור: זה קשור אחד בשני?

פניה קירשנבאום: הכל קשור אחד בשני.

ציון פיניאן: עד שנערי האוצר או פקידי האוצר לא יבינו שיש הסכם שצריך לכבד אותו, לא נאשר.

משה גפני: זה לא אישי.

משה גפני: כולנו באותה דעה של חבר הכנסת פיניאן.

משה גפני: היה סיכום לגבי העניין הזה ואנחנו מבקשים לעמוד בו.

משה גפני: פנייה מספר 133 ו-135

אמנון כהן: גם את זה אפשר לעכב.

משה גפני: אלה הסכמים קואליציוניים.

ציון פיניאן: אם אלה הסכמים קואליציוניים, לא.

יאיר פינס: מדובר ב-8.6 מיליון שקלים שמועברים לארגון נתיב בהתאם להסכם קואליציוני עם ישראל ביתנו.

יעקב אדרי: זה מתקציב משרד הביטחון.

יאיר פינס: לא.

יעקב אדרי: אז למה אתה מציג את זה?

יעקב אדרי: אתה רפרנט ביטחון.

יאיר פינס: אני מחליף מישהו שלא יכול היה להגיע.

אמנון כהן: נתיב במשרד החוץ או במשרד ראש-הממשלה?

יאיר פינס: נתיב הוא גוף שנמצא בתוך משרד ראש-הממשלה.

משה גפני: אנחנו מצביעים.

משה גפני: ה צ ב ע ה פנייה מספר 133 ו-135 – אושרה פה אחד

פניה קירשנבאום: אני חייבת ללכת.

משה גפני: בסדר גמור.

משה גפני: שיהיה לך חג שמח ושנה טובה.

פניה קירשנבאום: תודה.

פניה קירשנבאום: גמר חתימה טובה.

משה גפני: גמר חתימה טובה.

טמיר כהן: השקעות במגזר הערבי.

אורי גבע: אנחנו יוצרים קרן להשקעות במגזר הערבי, בה הממשלה עושה מצ'ינג מול המשקיעים.

אורי גבע: ברגע שיהיו 80 מיליון שקלים להשקיע במגזר, אנחנו מתקצבים את זה בהרשאה להתחייב כי ההוצאה לא תהיה השנה.

אורי גבע: הבקשה היא ל-80 מיליון שקלים.

אורי גבע: אנחנו רוצים לצאת למכרז.

משה גפני: מכוח מה הקרן הזאת?

משה גפני: החלטת ממשלה?

אורי גבע: אין לי את ההחלטה כרגע כאן, אבל הדבר מאושר על ידי משרד ראש-הממשלה.

אורי גבע: קרן ההשקעות במגזר הערבי נמצאת במשרד ראש-הממשלה ולכן אני מביא את זה לוועדה.

משה גפני: יש לי בקשה אליכם.

משה גפני: כאשר מגיעות העברות, שנדע על מה אנחנו מצביעים.

משה גפני: במקרה הזה אני בעד.

משה גפני: אתם אומרים שעושים קרן, אבל בסוף לא עושים.

משה גפני: זה בסדר, אני לא נגד.

משה גפני: אני בעד שתהיה קרן למגזר הערבי, אבל אני חייב לדעת, אנחנו חייבים לדעת, מכוח מה היא הוקמה.

משה גפני: אנחנו בעד ואני לא חושב שיש כאן מישהו שמתנגד, אבל למה זה לא יחול השנה?

אורי גבע: בגלל ההשקעות.

אורי גבע: מגייסים את ההון.

משה גפני: אם כן, אני חוזר בי ואני מבקש שבפרוטוקול יהיה כתוב שאני תומך בעניין הזה וזה בסדר.

משה גפני: בגלל המצ'ינג.

משה גפני: נכון.

משה גפני: לא יוכלו להספיק השנה.

משה גפני: אני בעד.

משה גפני: אנחנו מצביעים.

משה גפני: ה צ ב ע ה פנייה מספר 134 – אושרה פה אחד

אורי גבע: מדובר כאן בפנייה שמורכבת מכמה חלקים אותם מתגברים את תקציב משרד האוצר ורשות המסים.

אורי גבע: עיקר הסכום נועד להסכם השכר מול מס הכנסה.

משה גפני: זה רק יורד מהסכמים קואליציוניים?

משה גפני: אני מתנצל, לא הקשבתי.

אורי גבע: לאחרונה נחתם הסכם שכר מול מס הכנסה, ואנחנו נצטרך לשלם את זה, בסך של כמעט 24 מיליוני שקלים.

אורי גבע: בנוסף אנחנו מתקצבים פעולות מיכוניות ועדכוניות כמו לדוגמה חוק חובת המכרזים שם אנחנו מתקצבים את הרפורמה בסך של כמיליון שקלים.

אורי גבע: אנחנו מתגברים את תקציב המכס בסך של כ-6 מיליוני שקלים ואנחנו מתגברים את רשות המסים, בעקבות מבצע עופרת יצוקה, בסך של 6 מיליוני שקלים כאשר בעיקר מדובר בנושא מס רכוש והעובדים שלהם שהסתובבו באזור בעת המבצע.

אמנון כהן: זה בגין העבר, כלומר, עבודה שהם עשו אז.

אורי גבע: אנחנו בעצם נותנים להם את זה ככוננויות, כשעות נוספות.

יעקב אדרי: הם כבר קיבלו את זה.

אורי גבע: הם לא קיבלו את זה.

ציון פיניאן: החלטה: ראה סעיף בנק דיסקונט.

משה גפני: מה זה טיפול ברכב?

אורי גבע: טיפול ברכב, זאת העברה שאנחנו עושים.

אורי גבע: תיקון של פניית העודפים שנעשתה לפני כמה שבועות.

אורי גבע: משרדים השתתפו במינהל הרכב.

אורי גבע: בגלל הנושא של בעיות בחברות הליסינג, כאשר לא סופקו רכבים, מינהל הרכב נערך לקניית רכבים ומשרדים השתתפו אך בעודפים אנחנו עשינו שם טעות טכנית ולא העברנו סכום של כמיליון שקלים שעכשיו אנחנו מעבירים אותו.

יעקב אדרי: לזה הם קוראים טיפול ברכב.

יעקב אדרי: זאת רכישת רכבים.

אורי גבע: יש שם הרבה תקנות.

אורי גבע: לא רק הטיפול.

משה גפני: למה אתה חושב שאלתי?

משה גפני: שאלתי כי חשבתי שאתם הולכים למלא שמן?

ציון פיניאן: ראה סעיף בנק דיסקונט.

משה גפני: המתנ"סים.

משה גפני: מרכז הקואליציה בוועדת הכספים מבקש לנהוג בפנייה הזאת כפי שנהגנו בנושא של העברה לבנק דיסקונט.

אורי גבע: אני רק מבקש לציין שנושא מס הכנסה יכול לחזור אלינו בצורה זו או אחרת כי התחייבנו לתקצב את זה.

יעקב אדרי: זה מצוין.

ציון פיניאן: זה עוד יותר טוב.

ציון פיניאן: זה רק מחזק.

משה גפני: אתה עושה עכשיו טעות.

אורי גבע: למה?

משה גפני: היה סיכום.

משה גפני: אתה לא מקשיב למה שאנחנו מדברים כאן בשקט.

משה גפני: הייתה הבטחה של משרד האוצר לכולנו ובראש ובראשונה לחבר הכנסת ציון פיניאן.

משה גפני: הייתה התחייבות שמביאים לכאן את נושא המתנ"סים, שם יש גירעון דבר שעומד לגרום לנזק בל יתואר.

משה גפני: הייתה הסכמה והתחייבות של משרד האוצר לחבר הכנסת פיניאן להביא את זה לכאן באחת ההעברות.

משה גפני: אנחנו מחכים עוד ישיבה ועוד ישיבה וכל הזמן כולנו בודקים את ההעברות ולא מוצאים את הנושא הזה.

משה גפני: חבר הכנסת פיניאן, יש לו סבלנות והיום פקעה סבלנותו.

משה גפני: אם אתה אומר שזה יכאב מאוד לאוצר, הוא יאמר לעכב את זה שש פעמים.

משה גפני: פנייה מספר 141 עד 144

ראובן קוגן: מדובר בתקצוב של ההסכמים התקציביים שנעשו.

משה גפני: יש כאן מישהו מאחד המשרדים הללו?

ראובן קוגן: יש אותי.

משה גפני: לא, אתה, אני יודע מי אתה.

גיא אטיאס: אני ממשרד המדע.

יעקב אדרי: אתה מהחשבות, לא?

משה גפני: לא.

משה גפני: ממשרד התרבות.

גיא אטיאס: ממונה על תקציב משרד המדע, ומשרד התרבות והספורט.

משה גפני: רגע, שאני לא אתבלבל ואני תכף אומר לך גם למה.

משה גפני: באיזה משרד אתה עובד?

גיא אטיאס: אני עובד כרגע בשני המשרדים.

משה גפני: אתה התקציבן של שני המשרדים?

גיא אטיאס: כן.

משה גפני: איך זה נעשה?

משה גפני: אלה שני משרדים.

גיא אטיאס: יש החלטת ממשלה שמפצלים את המשרד לשני משרדים.

גיא אטיאס: כתוצאה מהחלטת הממשלה הוחלט גם שיהיה מטה משותף שייתן שירות לשני המשרדים.

גיא אטיאס: אני, כחלק מהמטה המשותף, נותן את השירות לשני המשרדים.

ציון פיניאן: יש כאן העברה לקריית שמונה, ל-מגל?

גיא אטיאס: כן.

גיא אטיאס: גם ל-מגל.

משה גפני: משני המשרדים משבחים אותך.

יעקב אדרי: וזה נדיר.

גיא אטיאס: אני מודה לכבודו על המחמאה.

ראובן קוגן: מדובר כאן בתקצוב של התוכניות בשני המשרדים, משרד המדע ומשרד התרבות והספורט.

ראובן קוגן: עיקר התקצוב כאן נעשה בהתאם לסיכומים התקציביים עם שני השרים.

ראובן קוגן: כמו כן יש כאן את התקצוב של הדברים שנעשו במסגרת תקציב המשכי.

ראובן קוגן: מכיוון שהתקציב אושר ב-15 ביולי, צריך לחדש את התקצוב כדי לא להכניס את המשרדים לגירעון.

ראובן קוגן: יש כאן גם את הנושא של השלמת הכספים של המכבייה שנכנסה לקשיים בהיקף של 6 מיליון שקלים והמשרדים כולם יחד הביאו כ-4 מיליון שקלים.

משה גפני: מה זה המכבייה?

משה גפני: את המכבייה אישרנו כבר בישיבה הקודמת.

ראובן קוגן: הייתה שם בעיה בגלל התרומות והממשלה נחלצה לעזור גם כאן.

ראובן קוגן: יש גם את התוספת ל-מגל, נושא שחבר הכנסת פיניאן התייחס אליו קודם לכן.

משה גפני: חבר הכנסת אורי אורבך לא כאן ואנחנו מתייחסים למשרד המדע.

משה גפני: ה צ ב ע ה פנייה מספר 141 עד 144 – אושרה פה אחד

אמנון כהן: אני נוטה לבקש רביזיה.

משה גפני: לא, עזוב.

אמנון כהן: שכנע אותי לא לבקש.

משה גפני: אני משכנע אותך.

משה גפני: תשאל את מה אטיאס.

משה גפני: משרד המדע ומשרד התרבות נפרדים עכשיו ויש החלטת ממשלה בנושא.

משה גפני: פנייה מספר 145 – משרד התחבורה

טמיר כהן: אין נציג.

משה גפני: אין רפרנט ולכן אנחנו לא דנים בפנייה.

משה גפני: הודעה מספר 04112, מינהלת סל"ע.

משה גפני: יש מישהו שיכול להציג את הנושא?

משה גפני: זאת רק הודעה.

משה גפני: אתם ביקשתם שנקדים את האישור.

יאיר פינס: כן.

יאיר פינס: מדובר כאן בכ-270 מיליון שקלים עודפים משנת 2008.

יאיר פינס: כרגע בתקציב מינהלת סל"ע יש גירעון והסכום הולך לכסות את הגירעון.

משה גפני: בסדר.

משה גפני: ה צ ב ע ה הודעה מספר 04112 – אושרה תודה רבה.

משה גפני: אני מאחל לכולם גמר חתימה טובה ושנה טובה.